News Update: Apple มูลค่าตลาดแตะ $3 ล้านล้าน ใช้เวลาไม่ถึง 4 ปี โตก้าวกระโดด 3 เท่า นักวิเคราะห์เชื่อมีโอกาสเติบโตอีกมาก - FINNOMENA
Apple กลายเป็นบริษัทสหรัฐฯ แห่งแรกที่มีมูลค่าตลาดทะลุ 3 ล้านล้านดอลลาร์ ในช่วงเวลาสั้นๆ หลังราคาหุ้น Apple พุ่งแตะ $182.68
4 ม.ค. 2565

Apple กลายเป็นบริษัทสหรัฐฯ แห่งแรกที่มีมูลค่าตลาดทะลุ 3 ล้านล้านดอลลาร์ ในช่วงเวลาสั้นๆ หลังราคาหุ้น Apple พุ่งแตะ $182.68 ก่อนปิดที่ราคา $182.01 เมื่อคืนนี้ (3 ม.ค.) โดยล่าสุด Apple มีมูลค่าตลาดอยู่ที่ 2.99 ล้านล้านดอลลาร์
การก้าวสู่เส้นชัยใหม่แสดงให้เห็นว่านักลงทุนยังคงชื่อมั่นใน Apple เห็นได้จากมูลค่าตลาดที่เพิ่มขึ้นเป็น 3 เท่า ในเวลาไม่ถึง 4 ปี ซึ่งนักวิเคราะห์ส่วนใหญ่มองว่า Apple ยังมีโอกาสเติบโตอีกมาก
ปัจจัยหลักของความสำเร็จคือ การเร่งพัฒนาผลิตภัณฑ์ที่ใช้เทคโนโลยี 5G ได้อย่างรวดเร็ว นอกจากนี้ CounterPoint Research ยังระบุว่า Apple กลายมาเป็นผู้นำตลาดสมาร์ทโฟนในจีนติดต่อกันเป็นเดือนที่ 2 แซงหน้า Vivo และ Xiaomi ผู้ผลิตสัญชาติจีน
Apple รายงานผลประกอบการไตรมาส 4 เติบโตในทุกผลิตภัณฑ์ โดยรายได้เพิ่มขึ้น 29% จากปีที่แล้ว ซึ่งมี iPhone เป็นตัวขับเคลื่อนการขายที่ใหญ่ที่สุด รวมถึงธุรกิจบริการของ Apple เติบโต 25.6% จากปีที่แล้ว และสร้างรายได้มากกว่า 18,000 ล้านดอลลาร์ ขณะที่ TFI Asset Management รายงานว่า บริษัทจำหน่าย AirPods รุ่นใหม่ไปถึง 27 ล้านคู่ ในช่วงวันหยุดที่ผ่านมา
Daniel Ives นักวิเคราะห์จาก Wedbush กล่าวว่า นี่เป็นการตอกย้ำความมั่นใจในการบริหารงานของ Tim Cook และเชื่อว่า Apple ยังมีพื้นที่ในการเติบโตโดยเฉพาะในธุรกิจบริการที่เขามองว่าจะมีมูลค่าสูงถึง $1.5 ล้านล้าน
ในเดือน ธ.ค. ที่ผ่านมา Morgan Stanley ปรับราคาเป้าหมายของหุ้น Apple จาก $164 สู่ $200 และยังคงแนะนำซื้อหุ้น Apple พร้อมอ้างว่าผลิตภัณฑ์ใหม่ๆ อย่าง VR และ AR ยังไม่ได้รวมอยู่ในราคาหุ้นดังกล่าว
นักลงทุนมองหุ้น Apple เป็นที่หลบภัยในช่วงที่ตลาดมีความไม่แน่นอน เนื่องจากบริษัทมีงบดุลที่แข็งแกร่ง รวมถึงมีกระแสเงินสดจำนวนมหาศาลที่ใช้เพื่อการลงทุนในผลิตภัณฑ์ใหม่ๆ การซื้อคืนหุ้น และการจ่ายเงินปันผลแก่ผู้ถือหุ้น
Apple เป็นบริษัทสหรัฐฯ แห่งแรกที่มีมูลล่าตลาดแตะ 1 ล้านล้านดอลลาร์ในเดือน ส.ค. 2018 และมีมูลค่าตลาดแตะ 2 ล้านล้านดอลลาร์ ในเวลา 2 ปีถัดมา ขณะที่มูลค่าตลาดของบริษัทเทคโนโลยีอื่นๆ ตามหลังอยู่ไม่ไกลโดย Microsoft อยู่ที่ $2.5 ล้านล้าน, Google อยู่ที่ $2 ล้านล้าน และ Amazon อยู่ที่ $1.75 ล้านล้าน
อ้างอิง: https://www.cnbc.com/2022/01/03/apple-becomes-first-us-company-to-reach-3-trillion-market-cap.html 
https://www.voathai.com/a/apple-3-trillion-dollar-market-value-first-american-company/6380266.html 
——————-
👍 อย่าลืมกดไลก์ Page The Opportunity เพื่อไม่ให้พลาดโอกาสด้านการลงทุน
Facebook: https://finno.me/the-opp-fb
Youtube: https://finno.me/youtube-channel
แท็ก:
Apple
News Update
แชร์บทความ:
ผู้เขียน
THE OPPORTUNITY
ศูนย์รวมข่าวสารด้านเศรษฐกิจ และการเงิน เพื่อไม่ให้พลาดโอกาสด้านการลงทุน โดย FINNOMENA